હવે આવીએ પ્રચાર માટે આપણા ચૂંટણી પંચની આદર્શ આચારસંહિતા આજના જમાનામાં કેમ બોખી છે એ મુદ્દા પર. એક સમય હતો જ્યારે મતદાનના 36 કલાક અગાઉ પ્રચાર બંધ એટલે કે સાવ બંધ કરી દેવામાં આવતો. આ પાછળનું આદર્શ કારણ એ હતું કે મતદાર મત આપવા જાય એ અગાઉ દસ વખત વિચાર કરી લે. આ ઉપરાંત નાના કે મોટા નેતાઓ એક દોઢ મહિનો પ્રચાર કરવા આખો દેશ કે આખું રાજ્ય ખુંદી વળ્યા હોય તો આ દોઢ દિવસમાં તે ફેઈસ ટુ ફેઈસ મતદારોને મળી શકે, સાવ સાદી ભાષામાં કહીએ તો ખાટલા પરિષદ કરીને. હા, મતદાનના દિવસે એક છેલ્લી ટ્રાય તરીકે છાપાઓમાં પણ મોટા રાજકીય પક્ષો પોતાને જ મત આપવાની ફૂલ પેઈજ કે હાફ પેઈજની જાહેરાત આપીને સંતોષ માની લેતા.